CELEX: 32022D1199
Language: sk
Date: 2022-07-11 00:00:00
Title: Vykonávacie rozhodnutie Komisie (EÚ) 2022/1199 z 11. júla 2022, ktorým sa mení vykonávacie rozhodnutie (EÚ) 2021/76, pokiaľ ide o harmonizované normy pre výťahy so šikmou dráhou zdvihu, a ktorým sa opravuje uvedené rozhodnutie, pokiaľ ide o harmonizované normy pre oceľové laná (Text s významom pre EHP)

12.7.2022   
               
               
                  SK
               
               
                  Úradný vestník Európskej únie
               
               
                  L 185/133
               
            
         VYKONÁVACIE ROZHODNUTIE KOMISIE (EÚ) 2022/1199
         z 11. júla 2022,
         ktorým sa mení vykonávacie rozhodnutie (EÚ) 2021/76, pokiaľ ide o harmonizované normy pre výťahy so šikmou dráhou zdvihu, a ktorým sa opravuje uvedené rozhodnutie, pokiaľ ide o harmonizované normy pre oceľové laná
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 14 smernice Európskeho parlamentu a Rady 2014/33/EÚ (2) sa výťahy a bezpečnostné komponenty do výťahov, ktoré sú v zhode s harmonizovanými normami alebo ich časťami, na ktoré boli uverejnené odkazy v Úradnom vestníku Európskej únie, považujú za výrobky, ktoré sú v zhode so základnými požiadavkami na ochranu zdravia a bezpečnosti stanovenými v prílohe I k uvedenej smernici, na ktoré sa tieto normy alebo ich časti vzťahujú.
                  
               
                     (2)
                  
                  
                     Komisia vykonávacím rozhodnutím Komisie C(2016) 5884 (3) požiadala Európsky výbor pre normalizáciu (CEN) o vypracovanie a revíziu harmonizovaných noriem na podporu smernice 2014/33/EÚ. Konkrétne výbor CEN požiadala o revíziu existujúcich harmonizovaných noriem, aby sa zabezpečilo, že tieto normy budú aj naďalej odrážať všeobecne uznávaný stav techniky s cieľom splniť základné požiadavky na ochranu zdravia a bezpečnosti stanovené v prílohe I k smernici 2014/33/EÚ a prípadne základné požiadavky na ochranu zdravia a bezpečnosti stanovené v prílohe I k smernici Európskeho parlamentu a Rady 2006/42/ES (4), ako sa uvádza v bode 1.1 prílohy I k smernici 2014/33/EÚ.
                  
               
                     (3)
                  
                  
                     Výbor CEN na základe uvedenej žiadosti zrevidoval harmonizovanú normu EN 81-22:2014, na ktorú bol uverejnený odkaz vo vykonávacom rozhodnutí Komisie (EÚ) 2021/76 (5). Revízia sa uskutočnila s cieľom prispôsobiť uvedenú normu právnemu rámcu smernice 2014/33/EÚ a zvýšiť právnu istotu a zrozumiteľnosť poskytnutím presnejších informácií v prílohe ZA a zavedením datovaných normatívnych odkazov. Výsledkom bolo prijatie harmonizovanej normy EN 81-22:2021 o bezpečnostných pravidlách na konštrukciu a montáž výťahov so šikmou dráhou zdvihu na prepravu osôb a nákladov. V dôsledku tejto revízie sa v harmonizovanej norme EN 81-22:2014 nevykonali žiadne podstatné technické zmeny.
                  
               
                     (4)
                  
                  
                     Komisia a výbor CEN posúdili, či je harmonizovaná norma EN 81-22:2021 v súlade so žiadosťou.
                  
               
                     (5)
                  
                  
                     Harmonizovaná norma EN 81-22:2021 spĺňa základné požiadavky na ochranu zdravia a bezpečnosti, na ktoré sa má vzťahovať a ktoré sú stanovené v smernici 2014/33/EÚ. Je preto vhodné uverejniť odkaz na uvedenú harmonizovanú normu v Úradnom vestníku Európskej únie.
                  
               
                     (6)
                  
                  
                     V prílohe I k vykonávaciemu rozhodnutiu (EÚ) 2021/76 sa uvádzajú odkazy na harmonizované normy vypracované na podporu smernice 2014/33/EÚ.
                  
               
                     (7)
                  
                  
                     S cieľom zabezpečiť, aby sa odkazy na harmonizované normy vypracované na podporu smernice 2014/33/EÚ uvádzali v jednom akte, by sa odkazy na harmonizovanú normu EN 81-22:2021 mali zahrnúť do vykonávacieho rozhodnutia (EÚ) 2021/76.
                  
               
                     (8)
                  
                  
                     Harmonizovanou normou EN 81-22:2021 sa nahrádza harmonizovaná norma EN 81-22:2014. Preto je potrebné vypustiť odkaz na harmonizovanú normu EN 81-22:2014 z Úradného vestníka Európskej únie. Harmonizovaná norma EN 81-22:2014 by sa preto mala vypustiť z prílohy I k vykonávaciemu rozhodnutiu (EÚ) 2021/76.
                  
               
                     (9)
                  
                  
                     Odkazy na harmonizované normy EN 12385-3:2004+A1:2008, EN 12385-5:2002 a EN 13411-7:2006+A1:2008 týkajúce sa oceľových lán sú v súčasnosti uverejnené vo vykonávacom rozhodnutí (EÚ) 2021/76. Oceľové laná však nie sú bezpečnostnými komponentmi do výťahov podľa článku 1 ods. 1 druhého pododseku smernice 2014/33/EÚ, a preto uvedené harmonizované normy nemôžu vytvárať predpoklad zhody so základnými požiadavkami na ochranu zdravia a bezpečnosti stanovenými v uvedenej smernici. Vykonávacie rozhodnutie (EÚ) 2021/76 je preto potrebné opraviť, a to vypustením týchto odkazov z prílohy I k uvedenému rozhodnutiu.
                  
               
                     (10)
                  
                  
                     Vykonávacie rozhodnutie (EÚ) 2021/76 by sa preto malo zodpovedajúcim spôsobom zmeniť a opraviť.
                  
               
                     (11)
                  
                  
                     S cieľom poskytnúť výrobcom dostatočný čas, aby sa pripravili na uplatňovanie harmonizovanej normy EN 81-22:2021, vypustenie odkazu na harmonizovanú normu EN 81-22:2014 je potrebné odložiť.
                  
               
                     (12)
                  
                  
                     Súlad s harmonizovanou normou zakladá predpoklad zhody so zodpovedajúcimi základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Príloha I k vykonávaciemu rozhodnutiu (EÚ) 2021/76 sa mení v súlade s prílohou I k tomuto rozhodnutiu.
         
         
            Článok 2
            Príloha I k vykonávaciemu rozhodnutiu (EÚ) 2021/76 sa opravuje v súlade s prílohou II k tomuto rozhodnutiu.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Bod 1 prílohy I sa uplatňuje od 12. januára 2024.
         
         
            V Bruseli 11. júla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2014/33/EÚ z 26. februára 2014 o harmonizácii právnych predpisov členských štátov týkajúcich sa výťahov a bezpečnostných komponentov do výťahov (Ú. v. EÚ L 96, 29.3.2014, s. 251).
         
            (3)  Vykonávacie rozhodnutie Komisie C(2016) 5884 z 21. septembra 2016 o žiadosti o normalizáciu predloženej Európskemu výboru pre normalizáciu, pokiaľ ide o výťahy a bezpečnostné komponenty do výťahov na podporu smernice Európskeho parlamentu a Rady 2014/33/EÚ.
         
            (4)  Smernica Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (Ú. v. EÚ L 157, 9.6.2006, s. 24).
         
            (5)  Vykonávacie rozhodnutie Komisie (EÚ) 2021/76 z 26. januára 2021 o harmonizovaných normách pre výťahy a bezpečnostné komponenty do výťahov vypracovaných na podporu smernice Európskeho parlamentu a Rady 2014/33/EÚ (Ú. v. EÚ L 27, 27.1.2021, s. 20).
      
      
         
            PRÍLOHA I
            Príloha I k vykonávaciemu rozhodnutiu (EÚ) 2021/76 sa mení takto:
            
                        1.
                     
                     
                        Položka 3 sa vypúšťa.
                     
                  
                        2.
                     
                     
                        Vkladá sa táto položka 3a:
                        
                                    „3a.
                                 
                                 
                                    EN 81-22:2021
                                    Bezpečnostné pravidlá na konštrukciu a montáž výťahov. Výťahy na prepravu osôb a nákladov. Časť 22: Osobné výťahy a nákladné výťahy s povolenou dopravou osôb so šikmou dráhou zdvihu“.
                                 
                              
                  
      
      
         
            PRÍLOHA II
            V prílohe I k vykonávaciemu rozhodnutiu (EÚ) 2021/76 sa vypúšťajú položky 13, 14 a 16.